
Μεγαλύτερη απειλή για ένα ακροατήριο, είναι να ανεβαίνει κάποιος στο βήμα κρατώντας έναν φάκελο με πολλές σελίδες. Εγώ δεν έχω τέτοια απειλή απέναντί σας και ως εκ τούτου πιστεύω θα είμαι συντομότατος.

Ξέρετε, όταν είσαι σε ένα ναυάγιο, σε μία βάρκα που πάει ή δεν πάει, αυτό που πρέπει να φωνάξει αυτός που είναι στο πηδάλιο: πιο γρήγορα κουπί. Όχι: αν έχετε αντηλιακό. Εδώ πνιγόμαστε και έρχεται η κυβέρνηση να μας πει αν έχουμε αντηλιακό να βάλουμε. Αυτή είναι η πραγματικότητα. Όταν ακούς όλους τους Υπουργούς και λένε: δεν βγαίνουμε, πτωχεύουμε, κινδυνεύουμε, εμείς τώρα θα πάμε να κάνουμε μία μεγάλη τομή που θα κοστίσει πολλά δισεκατομμύρια, που δεν έχει να χρηματοδοτήσει η κυβέρνηση. Αντηλιακό θα βάλουμε τώρα τη στιγμή που πρέπει να κάνουμε κουπί για να βγούμε στην ξηρά.


Εν πάση περιπτώσει, τα θέματα τα ξέρω αρκετά καλά, γιατί είμαι ο μόνος μέσα σε αυτή την αίθουσα και ίσως και στην άλλη που είναι λίγο παρακάτω, που έχω περάσει από όλα τα αιρετά αξιώματα. Έχω διατελέσει Δημοτικός Σύμβουλος με Δήμαρχο τον Βασίλη τον Παπαγεωργόπουλο, έχω διατελέσει Νομαρχιακός Σύμβουλος με τον Γιάννη Σγουρό, αλλά και Βουλευτής. Ο μόνος που απειλεί να πιάσει το ρεκόρ μου, είναι ο Αρναουτάκης, ο οποίος ήταν και Ευρωβουλευτής και Βουλευτής και Δήμαρχος και δεν ξέρω, ίσως μου το πάρει το ρεκόρ το Νοέμβριο.


Εν πάση περιπτώσει, αυτό το οποίο γίνεται είναι πάρα πολύ βιαστικό και δεν έχει μελετηθεί σε βάθος. Τι πάμε να κάνουμε; Εγώ μένω στο Παλαιό Φάληρο και δεν ξέρω με ποιον Δήμο θα ενωθώ. Γειτνιάζω με την Καλλιθέα, θα πάω με την Καλλιθέα; Γειτνιάζω με τη Νέα Σμύρνη, θα πάω με τη Νέα Σμύρνη; Γειτνιάζω με τον Άλιμο, θα πάω με τον Άλιμο; Κανείς δεν ξέρει με ποιον θα πάει. Το πρώτο σημείο και είναι βασικό αυτό το θέμα. Κανείς δεν ξέρει με ποιον θα πάει.


Δεύτερον, αυτό το πράγμα που θα γίνει, θα έχει έσοδα; Κανείς δεν αναφέρεται και σε αυτό το θέμα. Εμείς έχουμε ένα πλήρες πρόγραμμα στον ΛΑΪΚΟ ΟΡΘΟΔΟΞΟ ΣΥΝΑΓΕΡΜΟ. Εμείς μιλάμε για συγκεκριμένες 15 Περιφέρειες. Οι 13 γνωστές, η Αττική και η Θεσσαλονίκη. Η κάθε Περιφέρεια, κύριε Υπουργέ, να έχει συγκεκριμένο αριθμό Δημάρχων. Ίδιοι, 25 σε κάθε Περιφέρεια. Όχι 21, 22, 24, 27 και να παίζει ο αριθμός. Αυτοί οι Δήμαρχοι θα είναι και το Περιφερειακό Συμβούλιο του κυρίου Περιφερειάρχη. Αντί οποιασδήποτε άλλης Βουλής, θα έχει τους Δημάρχους, 25 σε κάθε Περιφέρεια. 

Με μία αλλαγή στο Σύνταγμα, που μπορεί να γίνει στο τέλος της 4ετίας σας, λόγω της αναθεωρήσεως, θα πρέπει να δούμε και το θέμα των Βουλευτών. Εφόσον θα κάνετε 13 – 15 προτείνουμε εμείς Περιφέρειες – ίσος αριθμός Βουλευτών για κάθε Περιφέρεια ανεξαρτήτως πληθυσμού, με μία τροποποίηση στο Σύνταγμα, εάν θέλουμε πραγματική αποκέντρωση. Όπως η Άιοβα με 2-3 εκατομμύρια κατοίκους και η Νέα Υόρκη με 40 εκατομμύρια κατοίκους, έχουν από έναν γερουσιαστή. 
Επομένως λοιπόν, αυτό πρέπει να κάνουμε και εμείς. Ίσο αριθμό. Να πούμε, 25 Δήμαρχοι, που αποτελούν και το Περιφερειακό Συμβούλιο και βεβαίως και ίσος αριθμός Βουλευτών. Νομίζω ότι είναι πάρα πολύ απλά. Εάν θέλετε να επιμένετε και σε αυτό το μήνυμα που θέλετε να δώσετε, κάθε Δήμος και Βουλευτής, νομίζω ότι κάθε δύο Δήμοι θα μπορούσαν να εκλέγουν και έναν Βουλευτή και οι υπόλοιποι να είναι από την Περιφέρεια. Θα σας κάνω ένα σχέδιο να σας το δώσω, γιατί αυτό το οποίο πάτε να κάνετε είναι ένα ανακάτεμα πραγμάτων, χωρίς να έχει μία πραγματική ουσία.

Δεύτερον, πόροι. Εμείς θέλουμε τελείως διαφορετικά τα πράγματα που είναι τώρα. Όχι κεντρική εξουσία εάν και εφόσον θέλει και οποιοσδήποτε Υπουργός θέλει και αν είναι δικός του ο Νομάρχης ή δικός του ο Δήμαρχος να του βγάζει ένα κονδύλι. Εμείς λέμε το αντίθετο: η Περιφέρεια μαζεύει τα χρήματα και αποδίδει ένα ποσοστό στην κεντρική εξουσία, η οποία κρατάει για τον εαυτό της μόνο τις Ένοπλες Δυνάμεις και τις σχέσεις με το εξωτερικό. Όλα τα άλλα στην Περιφέρεια και ο Αστυνόμος και ο δικαστής πρέπει να ανήκει στην Περιφέρεια και ο Αστυνόμος και ο δικαστής πρέπει να ανήκει στον Δήμο. Σήμερα έχετε ένα Δήμο ο οποίος κάθεται προσοχή στον Υπαστυνόμο Β΄ που έχει το Αστυνομικό Τμήμα της περιοχής. Μπορούμε λοιπόν όταν λέμε Δήμαρχος, άρχων του Δήμου, να είναι άρχων του Δήμου; Μπορείτε να τον εξοπλίσετε; Αυτός να μαζεύει τα λεφτά και να δίνει στο κέντρο. Διαφορετική ροή χρημάτων, όχι το κέντρο σε εκείνον. 

Εάν προχωρήσετε λοιπόν σε μια τέτοια τομή, τότε πράγματι θα είναι μια επαναστατική αλλαγή. Εάν επιμένετε σε αυτό το οποίο θα κάνετε τώρα, θα είναι μια θνησιγενής υπόθεση, όπως ήταν και ο Καποδίστριας, ο οποίος εν πάση περιπτώσει έγινε πάρα πολύ γρήγορα και είδατε εσείς οι ίδιοι που κάνατε τον Καποδίστρια, μέσα σε λιγότερο από 15 χρόνια τον αλλάζετε ως ατελή, γιατί διαπιστώσατε ότι δεν είχε την πληρότητα που έπρεπε να έχει. Άρα λοιπόν σχεδιάζετε κάτι τώρα, κύριε Υπουργέ, που θα έρθει ένας επόμενος Ραγκούσης σε 10 χρόνια να το αλλάξει.

Εάν κάνουμε κάτι, πρέπει να το μελετήσουμε καλά και να το κάνουμε σε μια καλύτερη περίοδο οικονομική για την χώρα, να μπορούμε να βλέπουμε μπροστά μας. Τώρα δεν μπορούμε να δούμε ούτε στα 2 μέτρα, κύριε Υπουργέ, γιατί είμαστε τυφλωμένοι από τα χρέη και τα ελλείμματα τα οποία έχουμε. Δεν υπάρχει βιασύνη. Προς τι τόση βιασύνη; Άντεξε το σύστημα τόσες 4ετίες, τρεις ή τέσσερις. Άλλη μία και πάμε μετά να αλλάξουμε το Σύνταγμα, να προσαρμόσουμε, να έχουμε μια ενιαία πολιτική. Ποια είναι αυτή η βιασύνη; Γιατί βιάζεστε τόσο πολύ;
Ταυτοχρόνως, μαζί με αυτό, μας φέρνετε αύριο-μεθαύριο και το νόμο για την ιθαγένεια και την ψήφο των μεταναστών. Τα κάνετε τα πράγματα πιο εύκολα από κάθε άλλη χώρα της Κεντρικής Ευρώπης. Τι πάει να πει θα δώσετε σε 5 χρόνια; Δηλαδή μπήκαν 38 σήμερα το πρωί στο Αγαθονήσι. Αυτοί οι 38, την επόμενη φορά θα ψηφίσουν δηλαδή, στα 5 χρόνια θα ψηφίσουν. Μα είμαστε σοβαροί; Εμείς είμαστε έτοιμοι, κύριε Υπουργέ, να βοηθήσουμε για τους νομίμως εισελθόντες στη χώρα. Όσοι έρχονται παράνομα στη χώρα, δεν μπορείτε να παρακολουθήσετε τα προγράμματα των δημοκρατικών χωρών της Κεντρικής και Βόρειας Ευρώπης. Δεν μπορούν να γίνουν ποτέ πολίτες. Αυτός ο οποίος ξεκινάει την πορεία του σε μία χώρα παρανομώντας, δεν μπορεί και δυστυχώς έφυγε ο αξιότιμος αρχηγός της ΝΕΑΣ ΔΗΜΟΚΡΑΤΙΑΣ, για να του πω ότι δεν φτάνει αυτό το όχι το οποίο ψελλίζει και αλλάζει τα χρόνια από 5 που λέτε εσείς, σε 8. 

Θέλει ένα δημοψήφισμα να αποφανθεί ο ελληνικός λαός. Τους κάνετε μια τομή, αλλάζετε το Εκλογικό Σώμα, αλλοιώνετε το εθνικό φρόνημα. Ας ερωτηθεί ο ελληνικός λαός, το θέλει ή δεν το θέλει; Γιατί επιτέλους το Σύνταγμά μας, κύριε Υπουργέ, έχει μέσα δημοψηφίσματα; Δεν έχει γίνει κανένα 35 χρόνια, σε κυρίαρχα θέματα που άλλαξαν την ζωή μας. Γιατί πρέπει να φοβόμαστε τον λαό; Ας μιλήσει ο λαός, ναι ή όχι. Εμείς ξεκινήσαμε ένα δημοψήφισμα, στο οποίο ψηφίζουν και δικοί μας, αλλά ψηφίζουν πολλοί από το ΠΑΣΟΚ, ψηφίζουν πολλοί από τη ΝΕΑ ΔΗΜΟΚΡΑΤΙΑ και τα άλλα κόμματα, γιατί ακριβώς διαφωνούν. 
Είχατε ανεβάσει σε αυτή τη δημόσια διαβούλευση το θέμα αυτό. Μόλις είδατε ότι η συγκλονιστική πλειοψηφία του ελληνικού λαού αρνείται, το κατεβάσατε. Πηγαίνετε σε οποιοδήποτε ραδιόφωνο, τηλεόραση, γίνεται και μία δημοσκόπηση. Κανείς δεν το θέλει. Πάμε λοιπόν να ρωτήσουμε τον λαό, θέλει να δοθεί ευκόλως η ιθαγένεια και η ψήφος στους λαθρομετανάστες, στους οικονομικούς μετανάστες, στους μετανάστες, όπως θέλετε, σε αυτούς οι οποίοι μπήκαν παράνομα στην χώρα; Επιτέλους, πάτε να οριοθετήσετε ένα θέμα χωρίς να το ξέρετε. Πόσοι είναι, κύριε Υπουργέ; Είναι ένα οκτακόσια, που λένε κάποιοι φορείς; Είναι ένα εκατό που λένε κάποιοι άλλοι φορείς; Δεν ξέρουμε ποιοι είναι, δεν ξέρουμε τι κάνουν, δεν ξέρουμε πού μένουν και αύριο το πρωί, με αυτά που πάτε να κάνετε, έχετε υπόψη σας στα περισσότερα νησιά της χώρας θα έχετε διοικήσεις νησιών, θα έχετε Δημάρχους οι οποίοι θα επιλέγονται απολύτως από εκείνους που θα είναι η πλειοψηφία. Γιατί σήμερα στα περισσότερα νησιά είναι η πλειοψηφία οι μετανάστες.
Επιτέλους, πριν ολοκληρωθεί αυτό το έγκλημα το οποίο προσπαθείτε, ρωτήστε τον ελληνικό λαό. Αυτό σημαίνει δημοκρατία. Εδώ γεννήθηκε η δημοκρατία. Σεβαστή δημοκρατία και να ρωτήσουμε τον ελληνικό λαό: θέλει αυτή την αλλαγή ή όχι; Δεν υπάρχει κάτι πιο δημοκρατικό από το να απευθύνεται κανείς στον λαό. Έναν λαό που εμείς σεβόμαστε απολύτως. 

Σας ευχαριστώ πολύ. 

